b'\n_START_ARTICLE_\nGekkoer\n_START_SECTION_\nUtseende og levevis\n_START_PARAGRAPH_\nDe fleste artene er nattaktive, s\xc3\xa5 gekkoene har som regel lite i\xc3\xb8ynefallende farger. Noen dagaktive arter som klatrer i tr\xc3\xa6r, for eksempel slektene Phelsuma og Naultinus, har sterke gr\xc3\xb8nne, r\xc3\xb8de eller bl\xc3\xa5 farger. Andre \xc3\xb8gler er som regel tause, men gekkoer gir ofte fra seg h\xc3\xb8ye l\xc3\xa5ter og skrik._NEWLINE_Omtrent 60\xc2\xa0% av gekkoartene har t\xc3\xa6r med lameller som gir bedre feste mot underlaget. Noen arter kan klatre p\xc3\xa5 glassruter og under himlingen p\xc3\xa5 bygninger. Lamellene er ikke sugekopper, men fester seg ved van der Waalske krefter mellom sm\xc3\xa5 h\xc3\xa5r p\xc3\xa5 lamellene og underlaget._NEWLINE_Gekkoer lever for det meste av nattaktive leddyr, som gresshopper, m\xc3\xb8ll, termitter og edderkopper. De st\xc3\xb8rste artene tar ogs\xc3\xa5 sm\xc3\xa5 krypdyr og gnagere. Noen arter eter frukt og nektar. P\xc3\xa5 Madagaskar eter mange gekkoer honningdugg fra sikader i familien Flatidae._NEWLINE_St\xc3\xb8rrelsen varierer fra en total lengde p\xc3\xa5 30 mm (Sphaerodactylus) til over 350 mm fra nesetipp til halespiss. Den st\xc3\xb8rste kroppslengde hos n\xc3\xa5levende gekkoer har antakelig Rhacodactylus leachianus fra Ny-Caledonia med 240 mm. Flere nylig utd\xc3\xb8dde arter fra andre isolerte \xc3\xb8yer var st\xc3\xb8rre, som Phelsuma gigas fra Rodrigues, og Hoplodactylus delcourti fra New Zealand._NEWLINE_\xc3\x98yelokkene er sammenvokste og gjennomsiktige hos de fleste undergruppene, men Eublepharidae har bevegelige \xc3\xb8yelokk. Ettersom gekkoene ikke kan blunke, bruker de i stedet tunga til \xc3\xa5 rengj\xc3\xb8re \xc3\xb8ynene. Andre bygningstrekk som brukes til \xc3\xa5 skille ulike gekkoer er om arten har festeskiver, form og st\xc3\xb8rrelse p\xc3\xa5 hale og t\xc3\xa6r, pupillenes form, og skjellenes utforming. _NEWLINE_De fleste gekkoer legger to egg om gangen, men det finnes ogs\xc3\xa5 arter som f\xc3\xb8der levende unger. De fleste skjellkrypdyr har myke eggeskall, men Sphaerodactylidae, Phyllodactylidae og egentlige gekkoer kjennetegnes ved at alle artene har et hardt, kalkholdig eggeskall. Tilsvarende eggeskall er uavhengig utviklet hos skilpadder, krokodiller, fugler, og hos gekkoene i slekten Eurydactylodes i familien Diplodactylidae._NEWLINE_Den brasilianske gekkoen Coleodactylus brachystoma etterligner antakelig skorpioner ved \xc3\xa5 legge halen over ryggen s\xc3\xa5 den oransje undersiden vises. Flere andre gekkoarter b\xc3\xa6rer ogs\xc3\xa5 halen slik, s\xc3\xa5 mimikry av skorpioner kan v\xc3\xa6re vanlig blant gekkoer.\n_START_SECTION_\nGekkoer og mennesker\n_START_PARAGRAPH_\nGekkoer lever ofte tett p\xc3\xa5 mennesker, og er vanlig i og rundt bebyggelse i alle varme str\xc3\xb8k. De er ofte velkomne gjester i hus, ettersom de eter plagsomme insekter. Det er i mange land vanlig \xc3\xa5 holde gekkoer i terrarier. Mange gekkoarter har utvidet utbredelsesomr\xc3\xa5det sitt med menneskelig hjelp, og har slik spredd seg til andre verdensdeler.\n_START_SECTION_\nI Norge\n_START_PARAGRAPH_\nDen 15 august 2017 ble det innf\xc3\xb8rt en positivliste med 19 reptiler som er tillatt holdt i Norge, deriblant 3 gekkoarter. Dette er kranset gekko, leopardgekko og kjempedaggekko.'